** **

**Espaldamaceta, Meritxell Gené, 4 Hiverns, Renaldo & Clara i quatre concerts vermut completen el programa de l’Accents’17**

* ***Una dotzena d’artistes dels Països Catalans formen el cartell d’aquest certamen de pop, rock i folk en català que tindrà lloc a Cal Massó i al Bartrina del 22 de setembre al 5 de novembre***
* ***Els vermuts musicals estaran protagonitzats per Albert Basora, Albert Jordà, Jo Jet i Maria Ribot i Donallop, que actuaran a la terrassa de Cal Massó***
* ***Al Bartrina s’escoltarà Pep Gimeno Botifarra, Sanjosex i Carles Belda amb el projecte ‘Cantut’ i els concerts especials de Guillem Anguera ‘14 km’ i ‘Reus canta amb Pau Riba’***

La quarta edició del **Festival Accents de pop, rock i folk dels Països Catalans** portarà a la ciutat de Reus un total de dotze artistes d’arreu dels territoris de parla catalana que actuaran a **Cal Massó** i al **Teatre Bartrina** del **22 de setembre al 5 de novembre**, oferint al públic de la ciutat un repàs per algunes de les noves propostes de la música en català barrejada amb noms consagrats i al costat de concerts especials i irrepetibles que es faran coincidint amb la capitalitat cultural de Reus el 2017.

Als concerts ja anunciats al Teatre Bartrina de **Pep Gimeno Botifarra** (dissabte, 28 d’octubre), **Sanjosex i Carles Belda** (diumenge, 29 d’octubre) interpretant el disc ‘Cantut’, el concert especial de clausura de l’Accents de **Guillem Anguera i convidats** (diumenge 5 de novembre) presentant el disc ‘14 km’ i el concert ‘**Reus canta amb Pau Riba’** que comptarà amb vuit cantautors de Reus que acompanyaran sobre l’escenari aquest històric de la música en català, s’hi han d’afegir les actuacions del tarragoní **Espaldamaceta** (dissabte 30 de setembre), presentant peces en català per primera vegada i en format trio; la cançó d’autor amb accent de Ponent de **Meritxell Gené** (dissabte 7 d’octubre) que actuarà al costat del poeta David Caño o el pop intimista també des de terres lleidatanes de **Renaldo & Clara** (dissabte 14 d’octubre) amb el seu exitós disc ‘Els afores’.

A aquests tres concerts s’hi ha d’afegir el concert especial de presentació del certamen que protagonitzarà el grup barceloní **4 Hiverns** a la terrassa de Cal Massó el divendres 22 de setembre a les 21.30h i en el qual aquest grup de pop presentarà en format reduït, en duet, el seu nou disc.

Pel que fa als concerts vermuts, enguany les quatre actuacions estan dedicades al pop d’autor. Així, es podrà escoltar tots els dissabte a partir de la una i amb entrada gratuïta les propostes del reusenc **Albert Basora**, (dissabte, 23 setembre) el tarragoní **Albert Jordà** (dissabte, 30 setembre), el duet de Manresa **Jo Jet i Maria Ribot** (dissabte, 7 octubre) i el duet de les Illes, **Donallop** (dissabte, 14 d’octubre).

**Organització i col·laboradors**

El **Festival Accents** és una proposta d’Empenta Cultural amb la direcció d’artística d’Isaac Albesa amb la col·laboració del Centre d’Art Cal Massó, la regidoria de Cultura de l’Ajuntament de Reus i el suport de la Diputació de Tarragona i la delegació de Cultura de la Generalitat de Catalunya i el patrocini de **Vermut Miró**. La programació de l’Accents 2017 s’inclou dins els actes de la Reus Capital de la Cultura Catalana (CCC).

**Entrades a la venda**

Les entrades anticipades pels concerts de Cal Massó i el Bartrina ja es poden adquirir. Pels concerts del Bartrina es poden comprar al preu de 10 i 12 euros a la web del teatre ([www.teatrebartrina.cat](http://www.teatrebartrina.cat)). Les entrades per les tres actuacions de Cal Massó es poden comprar al preu de 8 euros a Cal Massó, a la web [www.entradium.com](http://www.entradium.com) i a les botigues Bat a Bat (C/Galanes) i H Records (C/Santa Anna) de Reus. Els concerts vermut són gratuïts

.

***Més informació: www.calmasso.cat***

**CONCERTS CENTRE D’ART CAL MASSÓ (21.30H)**

**Espaldamaceta (TGN/pop d’autor)**

**Dissabte 30 de setembre**

**Cal Massó. 21.30h 8/10 euros**

Espaldamaceta, el grup que lidera el tarragoní resident a Riudoms José Juan González, ha invertit tres anys per estar plenament convençut del seu nou disc. Aquest cop, s’ha creat des de la intimitat per intentar que els instints no estiguessin contaminats pel món exterior. Produït amb la màxima de “juguem amb el que tenim i si no ho inventem”. Un disc on la paternitat és el fil conductor, la circumstància, la lírica i l’excusa. I un cop acabat, s’ha regalat mitjançant descàrrega i no se’n farà cap còpia física. Primer cop que utilitza el català per compondre cançons pròpies i en un nombre prou significatiu per percebre que no serà una simple anècdota. A Reus el tindrem de nou a Cal Massó en format trio acompanyat de Oriol Maymó (baix) i Gerard Joan (bateria).

Entrades: Cal Masssó. HRecords, Bat a Bat i [www.entradium.com](file:///C%3A%5CUsers%5CIsaac%20Albesa%5CDesktop%5Cwww.entradium.com)

**Meritxell Gené (Lleida / cançó d’autor)**

**Dissabte 7 octubre**

**Cal Massó. 21.30h 8/10 euros**

La cantautora lleidatana Meritxell Gené ens presentarà a Cal Massó dins la programació de l’Accents i acompanyada pel poeta David Caño el seu darrer treball titulat ‘Branques’, un disc nocturn, senzill i passional, amb exhalacions de plantes aromàtiques, vivències de mar, entranyes d’anhel, caliu veïnal, convits al viatge, retorns habitats, senders… Gené proposa un fresc de dotze poetes dels Països Catalans del segle XX units per una especial sinceritat i intensitat de viure, cants a la terra i l’amor.

Entrades: Cal Masssó. HRecords, Bat a Bat i [www.entradium.com](file:///C%3A%5CUsers%5CIsaac%20Albesa%5CDesktop%5Cwww.entradium.com)

**Renaldo & Clara (Lleida / pop/folk)**

**Dissabte 14 octubre**

**Cal Massó. 21.30h 8/10 euros**

Les cançons de Renaldo & Clara són un secret a cau d’orella, un secret que poc a poc es va escampant, sense pressa però amb fermesa i que aquest mes d’octubre tindrem l’oportunitat d’escolar al Festival Accents de Reus a Cal Massó el proper dissabte 14 d’octubre a les 21.30h. Aquest grup lleidatà porta ja un temps deixant-nos pistes. Ja han tocat en festivals com el BAM, el Vida o el Primavera Sound, i ara presenten el seu segon elapé, ”Els afores” (2016). Deutors del folk britànic dels 70, de l’indie més minimalista i també del Donosti Sound, Renaldo & Clara sorprenen amb unes cançons subtils però carregades de detalls.

Entrades: Cal Masssó. HRecords, Bat a Bat i [www.entradium.com](file:///C%3A%5CUsers%5CIsaac%20Albesa%5CDesktop%5Cwww.entradium.com)

**CONCERTS TEATRE BARTRINA**

**‘Reus canta amb Pau Riba’**

**Diumenge 15 octubre. 19.00h Teatre Bartrina**

**12 anticipada/15 euros guixeta**

Pau Riba ha volgut escriure personalment la presentació d’aquest concert únic i especial dins la programació de Reus Capital de la Cultura Catalana que comptarà a l’escenari amb cantants reusencs que volen compartir les cançons del mestre i que l’acompanyaran sobre l’escenari del Bartrina. “Quan els anys es solidifiquen sota el nostres peus, acaben generant un pedestal, per molt que el seu recorregut hagi estat en sa totalitat pedestre, i arriba que és més sòlid, més feixuc i més pesant el pedestal —que creix i creix inexorable, condensant el gota a gota freturós del pas dels anys—, que la figura viva i palpitant que s’hi sustenta; figura que amb el foxtrot enjogassat dels temps dansants i el pas quadrat que tan sovint la vida imposa, cada cop té menys vigor i els peus més encallats, i acaba dreta i corglaçada com la massa pètria d’una estàtua. A mi, feu-me peanyes, si us vaga, tan sòlides i empacades com les ànsies us demanin, que jo fugiré del seu damunt: hi deixaré un desert i seguiré trescant a peu com he fet sempre”, ha escrit Pau Riba.

Formació:

Pau Riba (veu i guitarra) + Fito Luri, Albert Basora, Gina Llauradó, Joel Reyes, El Toubab, Paul Transistor, Ariel Santamaria i Marta Garcia.

**Pep Gimeno ‘Botifarra’, presenta ‘Botifarra’**

**Dissabte 28 octubre. 21.00h. Teatre Bartrina.**

**12 anticipada/15 euros guixeta**

Nascut a la ciutat de Xàtiva un 21 de març de 1960 amb el nom de Josep Gimeno Montell, Pep Gimeno ‘Botifarra’ és un d’aquests personatges que apareixen una vegada cada cent anys. Autèntic ídol per als amants de la música tradicional, els seus seguidors ja són legió i els elogis van caient-li de totes bandes, un darrere de l’altre: magnetisme, autenticitat, carisma innat, naturalitat, espontaneïtat... Aquestes són les virtuts que adornen “Botifarra”, i que l’han convertit en un dels millors *cantaors* valencians de l'últim quart del segle XX i principi del XXI.  Acompanyat de la seua rondalla, aquest espectacle serà una succesió de jotes, fandangos, cants de batre, havaneres, malaguenyes, granaïnes, romanços… I tot això amanit amb les divertides explicacions, anècdotes i dites populars que “Botifarra” coneix tan bé.

Formació :

Pep Gimeno *Botifarra*: veu i percussió.

Paco Lucas: llaüt.

Pere Ródenas: guitarra i veus.

Venda entrades: www.teatrebartrina.cat

**Belda & Sanjosex presenten ‘Cantut’**

**Diumenge 29 octubre. 19.00h Teatre Bartrina**

**12 anticipada/15 euros guixeta**

Des de la Bisbal d'Empordà, Carles Sanjosé -ànima de Sanjosex- s'ha aliat amb l'acordionista diatònic sabadellenc Carles Belda (Pomada, Mesclat, el Conjunt Badabadoc...) i han esdevingut els principals ambaixadors del projecte Càntut. Cançons i músiques dels avis. Tots dos han escollit una quinzena llarg de perles entre el miler que es recullen al cançoner [www.cantut.cat](file:///C%3A%5CUsers%5CIsaac%20Albesa%5CDesktop%5Caccents%202017%20subvencions%20dipu%5Cwww.cantut.cat). Amb aquesta matèria primera han enrolat en l'aventura dos osonencs: la violinista Coloma Bertran (Les Violines, Orquestra de Cambra Terrassa 48...) i el multiinstrumentista Jordi Casadesús (La iaia, Núria Graham...), amb qui han portat les tonades a una nova dimensió, sempre amb un peu aferrat a la tradició i l'altre jugant amb l'avantguarda. El projecte ha rebut el premi Teresa Rebull a la millor producció musical en cultura popular i tradicional i ha girat arreu dels Països Catalans.

**Formació**

Carles Sanjosé, veu i guitarres

Carles Belda, acordió diatònic i veu

Coloma Bertran, violí

Jordi Casadesús, guitarres, baix, percussions i samplers

Venda entrades: www.teatrebartrina.cat

**Concert Clausura Accents 2017:**

**Guillem Anguera i amics presenten ‘14km’**

**Diumenge 5 novembre. 19.00. Teatre Bartrina**

**10/12 euros**

El compositor i acordionista de Mont-roig del Camp Guillem Anguera presenta el seu primer disc en solitari ’14 km’ Música instrumental, amb temes de collita pròpia, on l’acordió diatònic és l’instrument principal que ve acompanyat amb uns músics de luxe amb una gran trajectòria professional. Cançons lentes amb gran expressivitat i delicades harmonies juntament amb d’altres melodies molt més rítmiques i alegres, conformen aquest directe que barreja estils i que no deixarà a ningú indiferent...¨ Al Bartrina, en la clausura de l’Accents i en un concert dins la programació de Reus Capital de la Cultura l’actuació comptarà amb la presència d’alt de l’escenari de tots els amics que l’han acompanyat en la grabació: Olga Pes, Joan Reig, Kepa Junkera, Xabier Pié, Xavi Aburruzaga, Nando Taló, Josep Maria Ribelles i d’altres sorpreses.…

**Músics**

Guillem Anguera - acordió

David Rincón -bateria

Jorge Varela – piano

Isidre Sans- baix

Albert Carbonell - violí

+ convidats

**VERMUTS MUSICALS A CAL MASSÓ. 13.00H**

**ALBERT BASORA (Reus/pop d’autor)**

**Dissabte 23 de setembre, 13.00h. Gratuït**

Albert Basora és un músic reusenc, que pertany al grup The Krav Maga. Va començar a escriure unes quantes cançons que no encaixaven amb el grup per l’estil del mateix (pop rock psicodèlic) i idioma (anglés), ja que no podia expressar-se com ell volia. D’aquests problemes o dificultats, neix la idea de fer cançons més directes en la seva llengua, el català i desmarcant-se una mica de l’estil del seu grup, per fer un pop més fresc amb tot tipus d’influències, com la psicodèlia o el blues. Amb l’ajuda de músics de la ciutat com David Rodríguez i AlbertRamos (els dos formen part del grup Stone Vibe), i del Kanyi (baixista de Miquel Vilella i Ariel Santamaría) aquest 2017 ha enregistrat 3 peces on es pot apreciar l’estil i la direcció que vol prendre en aquest nou projecte musical, on les guitarres i les melodies tenen un pes important.

**ALBERT JORDÀ (TGN/pop d’autor)**

**Dissabte 30 de setembre, 13.00h. Gratuït**

El tarragoní Albert Jordà i la seva banda torna a Reus per oferir un concert vermut dins la programació de la quarta edició de l’Accents on repassarà part de la seva trajectòria musical de 20 anys.

El propi Albert Jordà defineix el seu estat actual:
“Ara fa vint anys vaig començar a escriure les meves primeres cançons. Després de dues maquetes, tres àlbums i un single, sumats als treballs editats amb el grup Papa:Noes, tanco un viatge on he pogut explorar diferents territoris i on la clau ha estat sempre la llibertat de moviments. Amb la il·lusió i la necessitat presa pel cor i sol davant el perill, m’he llençat a l’aventura de regravar algunes de les cançons que més endins m’han arribat, en un estricte i rigorós format acústic tocant jo mateix tots els instruments, en un entorn idoni per a l’ocasió.”.

**JO JET I MARIA RIBOT (Manresa/pop d’autor)**

**Dissabte 7 d’octubre, 13.00h. Gratuït**

Jo Jet i Maria Ribot tornen a Reus per oferir el dissabte 7 d’octubre a Cal Massó un concert vermut on presentaran el seu nou disc. Serà el retorn del grup de Manresa després de l’actuació que van oferir fa tres anys. Darrera un duet a guitarra i dues veus, Jo Jet i Maria Ribot exprimeixen tots els recursos. Portaran el projecte ‘Lliure o descansar’: un qüestionament a com ens prenem el dia a dia. Una hora i quart per recórrer emocions i situacions que marquen el nostre dia a dia i a les quals no donem el temps que es mereixen per assaborir-les, valorar-les o refusar-les.

**DONALLOP (Illes Balears/pop d’autor)**

**Dissabte 14 d’octubre, 13.00h. Gratuït**

El duet dels mallorquins Pere Bestard i Joana Pol enceta aquest 2017 una nova etapa. Nou disc i nou segell “Misteris de sa vida” (Mésdemil 2016), i nou productor, Paco Loco. Una nova passa que els permet jugar amb les intensitats i els matisos a cada cançó. Per ells la música “és una expressió tràgica de la vida que ha d’acabar en una catarsi”. A Reus seran els encarregats de portar l’accent illenc en el vermut a la terrassa de Cal Massó.

**CONCERT DE PRESENTACIÓ ACCENTS 2017**

**4 HIVERNS (BCN/pop d’autor)**

**Divendres 22 de setembre, 21.30h. 5 euros amb consumició mínima inclosa.**

El grup 4 Hiverns protagonitzarà el divendres 22 de setembre a les 21.30h amb una entrada de 5 euros amb consumició inclosa el concert de presentació de la quarta edició del Festival Accents que tindrà lloc del 23 de setembre al 5 de novembre a Cal Massó i al Teatre Bartrina. A Reus, el grup 4Hiverns oferirà una actuació en duet.